Waray-Waray News: PGMA nagpasalamat han Emir han Kuwait tungod han pagtagi han Pinay OFW hin pardon
Manila (17 June) -- Ginpasalamatan ni Pangulo Gloria Macapagal-Arroyo hi Kuwaiti Emir Sheik Sabah Al-Ahmad Al-Jaber tungod han paghatag hini hin hadi-anon nga pagpasaylo ngadto hin anay ginsirotan hin bitay nga usa nga Filipina Overseas Filipino Worker (OFW) didto ha Kuwait nga ha diri maiha mauli na nganhi ha Pilipinas.
Pinaagi han pamutnga-an han Pangulo, ginpahibub-an han Emir han Kuwait hadton Hulyo 8, 2008 an sirot nga kamatayon kan May Vecina ngadto hin kaprishohan na la.
Paghagos hin haros usa ka tuig, hadton Hunyo 1, 2009, hul-os na nga ginpasaylo han Emir hi Vecina kon diin gintagan na ini hin release order, sumala kan Deputy Presidential Spokesman Dr. Anthony Golez durante han press briefing han naglabay nga Lunes didto han New Executive Building (NEB) ha Malacaņang, San Miguel, Manila.
Sigun kan Golez, an pinakabag-o nga ginhatag nga Amiri pardon kan Vecina en nangangahulogan nga puede na hiya makauli ha Manila sakob hin 30 diyas.
Diri daw matatalwas an kinabuhi ni Vecina kon diri pa han pamutnga-an han Pangulo, pahayag ni Golez.
Iginpahayag naman han Department of Foreign Affairs (DFA) kakulop nga an nagtratrabaho komo usa nga kabulig ha Kuwait nga hi May Vecina en gintagan han sinisiring nga Amiri pardon han Emir han Kuwait hadton Hunyo 1 ngan pagagawson na ha Sulaibiya central jail ha Kuwait.
Mahihinumduman nga nga ginsirotan hin kamatayon hi Vecina han Kuwaiti Supreme Court hadton Abril 1, 2008 kundi napahibub-an ini ngadto hin bug-os kinabuhi nga kaprisohan. Pinaagi han personal nga paghangyo ni Pangulo Arroyo ngada han Emir, iginhatag an kapasaylo-an.
Ginsirotan hin bitay hi Vecina tungod han pagbunobuno-a niya han siyete anyos nga anak han iya agaron ngan pagsamara han duha pa nga mga anak, usa nga 13 anyos nga lalaki ngan usa nga 17 anyos nga babaye.
Ginhahatag an Amiri pardon kada tuig han Kuwaiti Emir Sheik Sabah Al-Ahmad Al-Jaber ngadto hin takos nga mga nasirotan durante hiton okasyon han Baraan nga Bulan han Ramadan. (PIA-Eastern Samar) [top]
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn